Menslike oorskot in mielieland gekryArgieffoto Die oorskot van ŉ persoon wat vermoedelik agt maande gelede dood is, is Maandag in ŉ mielieland op die Bamboesbergplaas naby Ficksburg in die Vrystaat gevind. Kapt. Phumelelo Dlamini, ŉ polisiewoordvoerder, het Woensdag gesê die persoon se liggaam is omstreeks 15:00 opgespoor toe werkers besig was om mielies te oes. “’n Voorlopige ondersoek dui daarop dat die persoon ongeveer sewe of agt maande gelede gesterf het,” het Dlamini gesê. “Ons vermoed dit is ŉ man tussen 30 en 35 jaar oud. Die liggaam het ŉ grys sweetpakbaadjie, groen denimbroek en swart hardloopskoene met die woord “Qez” daarop, aangehad.” Die persoon se oorskot is na die staatslykshuis in Bethlehem geneem vir ŉ forensiese nadoodse ondersoek. Die polisie versoek enigiemand met inligting, of enigiemand wat die persoon moontlik kan identifiseer, om met die polisie in Ficksburg in verbinding te tree.